Sameiginleg yfirlýsing vegna heilsugæslu HSU í Rangárþingi 01. febrúar 2016 Fréttir Í kjölfar íbúafundar á Hvolsvelli þann 11. janúar s.l. ákvað forstjóri HSU að áríðandi væri að svara kalli sveitarstjórnar og íbúa um samráð varðandi útfærslu þjónustunnar . Mikilvægt er að kynna sveitarstjórnum núverandi skipulag , dreifingu mönnunar á starfstöðvar , eflingu þjónustunnar síðustu ár og hugmyndir varðandi útfærslu á þjónustunni sem rúmast innan fjárlaga . Hlutverk heilsugæslu í heilbrigðisumdæmi Suðurlands er skýrt . Í Rangárþingi er rekin ein heilsugæsla á tveimur starfstöðvum , á Hellu og á Hvolsvelli . Á heilsugæslunni í Rangárþingi er full mönnun lækna , hjúkrunarfræðinga og annarra starfsmanna og biðtími eftir þjónustu með því stysta sem þekkist á landinu . Sumarlokanir verða áfram eins og verið hefur , til skiptis á hvorri starfstöð fyrir sig . Sveitastjórnir Rangárþings og stjórnendur HSU munu halda fund 10. febrúar 2016 , til að kynna skipulag þjónustunnar á báðum starfstöðvum . Kynning á aðgengi íbúa að þjónustunni verður efld . HSU vinnur nú að áætlun um útfærslu fjarheilbrigðisþjónustu í umdæminu öllu og mun kynna sveitarstjórnum lausnir í að veita sérhæfða heilbrigðisþjónustu í heimabyggð , ef fjárveiting fæst til verkefnisins .